和聖俞唐書局後叢莽中得芸香一本之作用其韻
作者：歐陽修
朝代：宋

paragraphs: 有芸黄其華，在彼眾草中。
清香濯曉露，秀色摇春風。
幸依華堂陰，一顧曾不蒙。
大雅彼君子，偶來從學宮。
文章高一世，論議伏羣公。
多識由博學，新篇匪雕蟲。
唱酬爛眾作，當輝發幽叢。
在物苟有用，得時寧久窮。
可嗟凡草木，糞壤自青紅。